Татарстан Республикасы Арча муниципаль районы МБГБУ “Яңа Кырлай урта гомуми белем мәктәбе”

**Зарипова Миләүшә Рафис кызы- татар теле һәм әдәбияты укытучысы**

**Әдәби кичә**

**Тема.** Сугыш үткәнгә дә 70 ел бар, ә күңелләр һаман яралы...

( Бөек Ватан сугышында катнашкан әдипләребезнең иҗаты белән танышу)

**Максат.** 1.Бөек Ватан сугышында катнашкан әдипләрнең иҗаты белән танышу.

2. Әдәби әсәрләрне укуга теләк тудыру.

**Кичә булачак залга Бөек Ватан сугышында катнашкан язучыларның портретлары эленә, китапларыннан күргәзмә ясала.**

**Әдәби кичәнең барышы.**

**Алып баручы.** Кадерле укучылар, укытучылар, кунаклар!

Бүген без сезнең белән “Сугыш үткәнгә дә 70 ел бар, ә күңелләр һаман яралы...” исемле әдәби кичәгә җыйналдык. Быел без 1941-1945 нче еллардагы Бөек Ватан сугышында җиңүнең 70 еллыгын билгеләп үтәчәкбез. Бу кичәбезнең максаты да сугыш еллары турында гына сөйләшү түгел.Ә күпме язучыларыбыз сугыш турында үлемсез әсәрләр язганнар. Безнең максатыбыз да сезне шул әсәрләр белән таныштыру, сезгә аны тәкъдим итү булыр.

**“Изге сугыш” көе (В.Лебедев-Кумач шигыре, А.Александров көе) яңгырый.**

1941 нче ел, 22 нче июнь. Радио шомлы хәбәр китерә. Фашистлар Германиясе Советлар иленә вәхшиләрчә һөҗүм ясый. Бөек Ватан сугышы башлана. Ничек кенә куркыныч һәм көтелмәгән булмасын, халкыбыз каушап калмады. Илебезнең бөтен милләт вәкилләре бердәм рәвештә изге Ватанны сакларга күтәрелделәр.

Сугышка, иптәшләр, сугышка!

Халыклар, басыгыз сафларга!

Бөтен ил белән чыгабыз

Ватанны дошманнан сакларга.

Сугышның беренче көннәреннән үк татар язучылары сугышка өндәгән әсәрләр яздылар. Күбесе үзләрен фронтка җибәрүләрен сорап гариза язды. Фатих Кәримнең “Ант” шигырендә сугышка китүче солдатның хисләре чагыла.

**Бер укучы Ф.Кәримнең “Ант” шигырен сөйли.**

**“Солдатлар” җыры (Р.Әхмәтҗанов сүзләре, Ф. Әхмәдиев музыкасы) башкарыла.**

**Алып баручы.** Сугыш язучыларны төрле фронтларга таратты. 1418 көн дәвам иткән сугыш утында алар олы сынау юлы, зур тормыш мәктәбе уздылар, кемнәр булып, нинди урыннарда гына сугышмадылар. Алар партизан да, диңгезче дә, сәяси җитәкче дә, мөхәррир дә, хәрби хәбәрче дә булдылар. Ләкин шунысы мөһим: алар нинди генә авыр шартларда да иҗат эшләрен туктатмадылар. Без бишенче класста өйрәнә торган Ф.Кәримнең “Үлем уены”, Г.Кутуйның “Рөстәм маҗаралары”, 7 нче класста өйрәнә торган Фатих Хөснинең “Йөзек кашы” әсәрләре сугыш барган көннәрдә иҗат ителгәннәр.

Сугышта илебезнең күп кенә егет һәм кызлары зур батырлыклар күрсәттеләр. Габдрахман Әпсәләмовның “Газинур” романы сугышта тиңдәшсез батырлык күрсәтеп, дошман амбразурасын күкрәге белән каплаган Газинур Гафиятуллин турында.

Ә хәзер шушы әсәрдән Газинурның ничек үлемгә баруы турында өзек тыңлагыз.

**Бер укучы Г.Әпсәләмовның “Газинур” романыннан өзек укый (Г.Әпсәләмов. Сайланма әсәрләр. Казан. Татарстан Республикасы “Хәтер” нәшрияты, 2008.-307-309 нчы битләр).**

**Алып баручы.** Фашист оккупантлары илебезнең 1710 шәһәрен һәм шәһәр тибындагы бистәсен, 70 меңнән артык авылны яндырдылар һәм җимерделәр. Илебез халкы дошманны җиңү өчен барысын да эшләде. Фронттагылар соңгы сулышларына кадәр көрәштеләр. Сугыш кырларында башын салган шагыйребез Нур Баян Украина далаларында язган шигырендә халкына тугры булуын белдерә.

**Бер укучы Н.Баянның “Минем өстән пуля яуса да” шигырен сөйли.**

**“Герман көе” (татар халык җыры) башкарыла.**

**Бер укучы Фатих Кәримнең “Разведчик язмалары” әсәреннән өзек укый (Бөек Ватан сугышы чоры прозасы.- Казан. Татарстан Республикасы “Хәтер” нәшрияты, 2002.-366-367 нче битләр).**

**Алып баручы.** Гитлерчылар үзләре басып алган территориядә 6 миллион кешене җәзалап үтерделәр. Йөз меңнәрчә кеше Освенцимда, Дахау, Майданк, Заксенхаузен, Бухенвальдта һәм башка лагерьларда коточкыч үлемгә дучар булды. Фашист төрмәләрендә үзенең сугышчан дуслары белән газап чиккән һәм җәзалап үтерелгән герой-шагыйрь Муса Җәлилнең шигырьләре туган илгә “Моабит дәфтәрләре”ндә әйләнеп кайттылар. Әйдәгез, шушы җыентыктан Муса Җәлилнең бер шигырен тыңлап китик.

**Бер укучы М.Җәлилнең “Кошчык” шигырен сөйли.**

**Алып баручы.** Нәби Дәүли сугыштан соң “Яшәү белән үлем арасында” исемле повестен язды. Бу повесть фашист тоткынлыгында азап чигүче совет кешеләре турында. Бу әсәрдән дә өзек тыңлап китик.

**Бер укучы Нәби Дәүлинең “Яшәү белән үлем арасында” әсәреннән өзек укый (Сугыш эзләре буйлап: гомуми белем мәктәпләре, урта һәм югары педагогик уку йортлары өчен уку әсбабы,15 томда.- Казан: Татарстан Республикасы “Хәтер” нәшрияты, 2010.-6т.-32-33 нче битләр).**

**Алып баручы.** Сугыш елларында татар әдәбиятында нәсер жанры активлашты. Без 5 нче класста өйрәнгән “Сагыну” нәсерендә Гадел Кутуй олы йөрәкле, көчле итеп сагына һәм нәфрәтләнә белә торган солдатның саф хисләрен сурәтли.

**Бер укучы Г.Кутуйның “Сагыну” әсәреннән өзек укый (Бөек Ватан сугышы чоры прозасы.- Казан. Татарстан Республикасы “Хәтер” нәшрияты, 2002.-392-394 нче битләр).**

**Алып баручы.** Бөек Ватан сугышы чорында зурлар белән беррәттән балалар да тиңдәшсез батырлык күрсәттеләр. Партизан отрядларында көрәштеләр, госпитальдә яралы сугышчыларга булыштылар, китаплар, хатлар укыдылар һәм яздылар, колхоз кырларында эшләделәр. Шулай итеп, җиңүне якынайтуга үзләреннән өлеш керттеләр.

Сугышка газиз ирен һәм сөекле улларын озаткан, алар өчен көнне төнгә ялгап эшләгән, бүген дә аларны көтеп гомер итүче солдат аналарын һәм солдаткаларны искә алмый мөмкин түгел. Көндезләрен алар фермаларда, кырларда үз көчләрен кызганмыйча эшләсәләр, кичләрен сугышчылар өчен җылы оек-бияләйләр бәйләделәр. Яшь кызлар кулъяулыклар, тәмәке янчыклары чиктеләр.

Тылдагы колхозчыларның, яшүсмерләрнең авыр хезмәте турында якташыбыз Гомәр Бәширов “Намус” романында язды.

**Бер укучы Г.Бәшировның “Намус” романыннан өзек укый (Г.Бәширов. Әсәрләр- Казан. Татарстан китап нәшрияты, 1981.-111-113 нче битләр).**

**Алып баручы.** Хатын-кызлар сугышка киткән ирләрен барлык тармакларда да алыштырдылар. Заводларда алар станок артына бастылар, авылларда алар колхоз председателе дә, бригадир да, тракторчы да.

**М.Әмирнең “Миңлекамал” әсәреннән өзек уйнала (Драматургиядә утлы еллар авазы: гомуми белем мәктәпләре, урта һәм югары педагогик уку йортлары өчен уку әсбабы, 15 томда.- Казан: Татарстан Республикасы “Хәтер” нәшрияты, 2010.-3т.-71-73 нче битләр).**

**Алып баручы.** Укучылар мәктәпләрдә тырышып укыдылар, сәбәпсез дәрес калдырмадылар. Дәрестән соң балалар, госпитальдәге сугышчылар янына барып, аларга китаплар, хатлар укыйлар, туган колхоз- совхозларына авыл хуҗалыгы эшләрендә булышалар. Без бүгенге кичәбезгә сугыш чоры баласын чакырдык. Хәзер сүзне аңа бирик.

**Кунак булып килгән сугыш чоры баласы чыгышы.**

**Алып баручы.** Безнең якташыбыз Мөхәммәт Мәһдиевнең “Без- кырык беренче ел балалары” исемле әсәре бар. Бу әсәрендә ул беренче көн Арча педучилищесына укырга килгән малайларны менә ничек сурәтли.

**Бер укучы М. Мәһдиевнең “Без- кырык беренче ел балалары” әсәреннән өзек укый (М.Мәһдиев. Сайланма әсәрләр, 3 томда. I том: Повестьлар.- Казан. Татарстан китап нәшрияты, 1994.-8-10 нчы битләр).**

**Алып баручы.** Әбиләребез, апаларыбыз дүрт күз белән үзләренең улларыннан, ирләреннән, сөйгән ярларыннан хат көткәннәр. Мин сезне үземнең бабамның сугыштан язган хаты белән таныштырып китәм.

**Сугыш хаты уку.**

**Алып баручы.** 4 куркыныч ел, 1418 коточкыч көн һәм төн дәвам итте сугыш. Бөек Ватан сугышында һәр көнне 79 000 кеше үлде. Ләкин халкым Бөек Җиңүгә ышаныч белән яшәде һәм көрәште. Озак көттергән ул җиңү көне килде. Аны 1945 нче елның чәчәкле язы алып килде. Барлык тынычлык сөюче халыкның дошманы тар-мар ителде.

Авылыбыз уртасында Бөек Ватан сугышыннан кайтмаганнар истәлегенә куелган мәһабәт һәйкәл бар. Аларның исемнәре ташка уелган. Һәр елны 9 Май иртәсендә сугыш ветераннары- авылдашлары бирегә үлемсезлеккә күчкән батырларны искә алу өчен җыйналалар.

Бу- һәр авылда, һәр шәһәрдә шулай. Ватан иминлеге өчен яшьлекләрен, саулыкларын биргән каһарманнар сафы һәр төбәктә сирәгәйгәннән сирәгәя бара. Аларның данын буыннан буынга күчерәсе иде. Гасырларга күчсен иде тарих сабагы.

Исәннәрнең кадерен белик!

Үлгәннәрнең каберен белик!

**“Юксыну” җыры (С.Хәким сүзләре, Ш. Мәҗитов музыкасы) башкарыла.**

**Бер укучы Х.Әюповның “Каберләрнең чәчәк аткан чагы” шигырен сөйли.**

**Алып баручы.** Менә без бүгенге кичәбездә сугыш темасына язылган берничә әсәргә генә тукталып уздык. Сез бу әсәрләрне укыгыз, бабаларыгызның, әбиләрегезнең яшьлеге, батырлыклары турында күбрәк белерсез. Сезнең белән яшәүче әби-бабайларыгызга ихтирамыгыз тагы да артыр. Аларның кадерләрен белегез. Чөнки алар гомерләре буе сез рәхәт яшәсен өчен тырыштылар.

Хәзер дә әле тегендә, әле монда сугыш учаклары кабынгалап ала. Кеше гомере- алтын бәясе, диләр. Менә шуның кадерен дәүләт җитәкчеләре тизрәк аңласыннар, фаҗигага юл куймасыннар иде.

**Бер укучы Ә Исхакның “Кирәкми безгә сугыш!” шигырен сөйли.**

**“Матур булсын” җыры (Татар халык җыры) башкарыла.**

**Алып баручы.** Шуның белән кичәбез ахырына якынлашты. Актив катнашкан укучыларга, кунакларга зур рәхмәтемне белдерәм. Игътибарыгыз өчен зур рәхмәт.